Rådets fælles holdning 2003/280/FUSP

af 16. april 2003

til støtte for den effektive gennemførelse af ICTY's mandat

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15, og

ud fra følgende betragtninger:

(1) FN's Sikkerhedsråd har på grundlag af kapitel VII i De Forenede Nationers pagt fastslået, at omfattende og åbenbare krænkelser af den humanitære folkeret i det tidligere Jugoslavien udgør en trussel mod den internationale fred og sikkerhed, og at retsforfølgning af de ansvarlige for sådanne krænkelser ved Den Internationale Krigsforbryderdomstol vedrørende det tidligere Jugoslavien (ICTY), der blev oprettet ved FN's Sikkerhedsråds resolution 803 og 827 (1993), vil bidrage til at genoprette og opretholde freden.

(2) Den stabilisering af den politiske situation på Balkan, som retsforfølgning af forbrydere i høj grad vil bidrage til, har været et vigtigt mål for FUSP.

(3) Rådet har således gentagne gange understreget, at fuld respekt for og samarbejde med ICTY og retsforfølgning af personer, over for hvem ICTY har rejst tiltale, er af grundlæggende betydning.

(4) Personer, over for hvem ICTY har rejst tiltale, er stadig på fri fod, og der foreligger bevis for, at de får støtte i deres bestræbelser på fortsat at undgå retsforfølgning.

(5) En sådan støtte er uacceptabel og krænker den internationale orden og grundlæggende standarder for retfærdighed, og den undergraver ICTY's arbejde, hvis succes er afgørende for en stabil og god fremtid for det område, der udgøres af det tidligere Jugoslavien.

(6) Den Europæiske Union bør gøre alt, hvad der er muligt, for at undgå, at der lægges hindringer i vejen for ICTY's effektive gennemførelse af sit mandat -

VEDTAGET FØLGENDE FÆLLES HOLDNING:

Artikel 1

1. Medlemsstaterne træffer de nødvendige foranstaltninger for at begrænse indrejse i eller transit gennem deres område for de personer, der er opført på listen i bilaget, og som er involveret i aktiviteter, der hjælper personer på flugt til fortsat at unddrage sig retsforfølgning for forbrydelser, for hvilke ICTY har rejst tiltale over for disse personer, eller som på anden vis handler på en måde, som kan hindre ICTY's effektive gennemførelse af sit mandat.

2. Stk. 1 forpligter ikke en medlemsstat til at nægte sine egne statsborgere indrejse på sit område.

3. Stk. 1 gælder med forbehold af tilfælde, hvor en medlemsstat er bundet af en folkeretlig forpligtelse, dvs.:

i) som værtsland for en international mellemstatslig organisation

ii) som værtsland for en international konference indkaldt af eller i FN's regi, eller

iii) i henhold til en multilateral aftale, hvorved der tilkendes privilegier og immuniteter.

Rådet underrettes behørigt i ethvert af disse tilfælde.

4. Stk. 3 anses ligeledes for at gælde i tilfælde, hvor en medlemsstat er værtsland for Organisationen for Sikkerhed og Samarbejde i Europa (OSCE).

5. Medlemsstaterne kan indrømme undtagelser fra foranstaltningerne i stk. 1, såfremt rejse er berettiget af tvingende humanitære hensyn eller af hensyn til muligheden for at deltage i mellemstatslige møder, herunder møder i Den Europæiske Unions regi, hvor der føres en politisk dialog, som direkte bistår ICTY i at gennemføre domstolens mandat. En medlemsstat, der ønsker at indrømme sådanne undtagelser, giver Rådet skriftlig meddelelse herom. Undtagelsen anses for at være indrømmet, medmindre et eller flere rådsmedlemmer skriftligt gør indsigelse inden 48 timer fra modtagelsen af meddelelsen om den foreslåede undtagelse. Hvis et eller flere rådsmedlemmer gør indsigelse, kan Rådet med kvalificeret flertal beslutte at indrømme den foreslåede undtagelse.

6. I de tilfælde, hvor en medlemsstat i medfør af stk. 3, 4 og 5 tillader indrejse på eller transit gennem sit område for de personer, der er opført på listen i bilaget, gælder tilladelsen udelukkende det formål, til hvilket den er udstedt, og kun for de berørte personer.

Artikel 2

Rådet vedtager på forslag af en medlemsstat eller Kommissionen ændringer til listen i bilaget i det omfang, det er nødvendigt for at bistå ICTY.

Artikel 3

For at give ovennævnte foranstaltninger den størst mulige virkning tilskynder Den Europæiske Union tredjelande til at vedtage restriktive foranstaltninger svarende til dem, der er omhandlet i denne fælles holdning.

Artikel 4

Denne fælles holdning har virkning fra datoen for vedtagelsen. Efter denne dato finder den anvendelse i en periode på tolv måneder, der kan forlænges.

Denne fælles holdning ajourføres løbende.

Artikel 5

Denne fælles holdning offentliggøres i Den Europæiske Unions Tidende.

Udfærdiget i Bruxelles, den 16. april 2003.

På Rådets vegne

G. Papandreou

Formand

BILAG

Liste over de personer, der er omhandlet i artikel 1, stk. 1

1. Milovan "Cicko" BJELICA

Født den: 19.10.1958

Fødested: Rogatica, Bosnien-Hercegovina, YU

Pas nr. 0000148 udstedt den 26.7.1998 i Srpsko Sarajevo

Nationalt ID-nr. 1910958130007

2. Momcilo "Momo" MANDIC

Født den: 1.5.1954

Fødested: Kalinovik, Bosnien-Hercegovina, YU

Pas nr. 0121391 udstedt den 12.5.1999 i Srpsko Sarajevo, Bosnien-Hercegovina

Nationalt ID-nr. JMB 0105954171511